Diari Oficial de la Generalitat Valenciana


Sumari del DOGV 3144, del 17-12-1997 (1997/12711)

RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació del Conveni Marc entre la Conselleria de Cultura, Educació i Ciència de la Generalitat Valenciana i la Confederació Independent de la Xicoteta i Mitjana Empresa Valenciana (L'Empresarial), per a la col·laboració en la gestió de la formació en centres de treball dels alumnes de Formació Professional Específica.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3144

Data del DOGV
:   17-12-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/12157


Data del document
:   17-12-1997

Organisme emissor
:   Conselleria de Presidència

Tipus de document
:   Resolució

4079 RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació del Conveni Marc entre la Conselleria de Cultura, Educació i Ciència i la Confederació Independent de la Xicoteta i Mitjana Empresa Valenciana (L'Empresarial), per a la col·laboració en la gestió de la formació en centres de treball dels alumnes de Formació Professional Específica. [97/X12518]
  
Subscrit, després de la tramitació prèvia reglamentària, entre la Conselleria de Cultura, Educació i Ciència i la Confederació Independent de la Xicoteta i Mitjana Empresa Valenciana (L'Empresarial), el dia 2 de juliol de 1997, un Conveni Marc per a la col·laboració en la gestió de la formació en centres de treball dels alumnes de Formació Professional Específica, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0675/97, i que figura com a annex d'aquesta resolució.
  
València, 19 de novembre de 1997.- La sotssecretària del Secretariat del Govern i Relacions amb les Corts.
  
Conveni marc entre la Conselleria de Cultura, Educació i Ciència i la Confederació Independent de la Xicoteta i Mitjana Empresa Valenciana (L'Empresarial) per a la col·laboració en la gestió de la formació en centres de treball dels alumnes de formació professional específica.
  
València, 2 de juliol de 1997
  
REUNITS
  
D'una banda, l'Honorable Sr. Conseller de Cultura, Educació i Ciència, D. Francisco E. Camps Ortiz, fent ús de les atribucions previstes en l'article 35 de la Llei 5/1983, de 30 de desembre, de Govern Valencià.
  
I d'altra, D. Vicente Montaner Agustí, president de la Confederació Independent de la Xicoteta i Mitjana Empresa Valenciana (L'Empresarial), en nom i representació d'aquesta entitat, fent ús de la facultat que li confereixen els Estatuts de l'Empresarial.
  
EXPOSEN
  
Que ambdues parts consideren d'interès mutu la implantació a la Comunitat Valenciana d'una oferta de Formació Professional capaç de satisfer adequadament la demanda de recursos humans per part del mercat de treball.
  
Que un eficaç sistema de Formació Professional n'exigeix l'articulació amb les expectatives de desenvolupament econòmic i social de la Comunitat i la concreta vinculació dels centres docents amb l'entorn productiu.
  
Que la Llei Orgànica 1/1990, de 3 d'octubre, d'Ordenació del Sistema Educatiu, estableix, en l'article 34, la necessitat de tenir en compte l'entorn socioeconòmic dels centres docents i l'obligació d'incloure en el currículum dels ensenyaments de Formació Professional Específica una fase de formació pràctica en els centres de treball, ordenant a les administracions educatives arbitrar els mitjans necessaris per a incorporar les empreses i les institucions al desenvolupament d'aquest ensenyaments.
  
Que, per tot això, estimen de summe interès establir una línia de cooperació que tendisca a millorar la qualificació professional, present i futura, dels treballadors, professors i alumnes.
  
En conseqüència, ambdues parts subscriuen aquest conveni d'acord amb les següents
  
CLÀUSULES
  
Objecte del conveni
  
Primera
  
L'objecte d'aquest conveni és establir uns mecanismes de col·laboració específics, per a aconseguir que la Formació Professional a la Comunitat Valenciana puga adaptar-se constantment als requeriments de nivell tecnològic i organitzatiu que els processos productius demanen.
  
Segona
  
Aquesta col·laboració es durà a terme en els següents camps d'actuació:
  
a) Desplegament d'un programa de divulgació de la Formació en Centres de Treball (FCT), dirigit a conscienciar el món empresarial de la conveniència d'obligar-se amb la seua participació en aquesta formació.
  
b) Facilitar als centres on s'impartisca la Formació Professional Específica la constitució d'una xarxa d'empreses col·laboradores al seu voltant, on els alumnes puguen realitzar la FCT.
  
c) Propiciar l'establiment de concerts de col·laboració singulars entre les empreses i els centres docents.
  
Obligacions de les parts
  
Tercera
  
L'Empresarial establirà els mecanismes que crea necessaris per a gestionar el programa d'actuacions, en col·laboració amb les persones designades per la Conselleria de Cultura, Educació i Ciència per a idèntica comesa.
  
Quarta
  
Les despeses que s'originen en el desenvolupament d'allò que ací es convenia, seran cofinançats per L'Empresarial i la Conselleria de Cultura, Educació i Ciència, en els termes que s'acorden en convenis singulars, que es consideraran addendes a aquest conveni.
  
Cinquena
  
Serà responsabilitat de la Conselleria de Cultura, Educació i Ciència establir la normativa per al desplegament de la FCT, així com establir el model de concert de col·laboració singular que han de signar el centre educatiu i la seua empresa col·laboradora.
  
Coordinació d'aquest conveni
  
Sisena
  
Les accions previstes en aquest conveni s'executaran sota la direcció i supervisió d'una comissió mixta paritària, integrada per:
  
- L'honorable conseller de Cultura, Educació i Ciència, o persona en qui delegue.
  
- El president de L'Empresarial, o persona en qui delegue.
  
- Tres representants de la Conselleria de Cultura, Educació i Ciència, designats pel conseller.
  
- Tres representants de L'Empresarial, designats pel seu president.
  
Setena
  
Les funcions de la comissió mixta seran les següents:
  
a) Efectuar el seguiment i l'avaluació del conveni.
  
b) Programar les actuacions a desenvolupar per al compliment dels objectius.
  
c) Establir els convenis específics necessaris per al desplegament del pla d'actuacions.
  
d) Estudiar noves fórmules de col·laboració entre ambdues parts i proposar la realització d'altres accions.
  
e) Proposar les modificacions del conveni que es jutgen necessaris.
  
Abast i vigència del conveni
  
Vuitena
  
Aquest conveni afecta l'àmbit de la Comunitat Valenciana i entrarà en vigor a partir del moment de la seua signatura i la seua vigència s'estendrà fins el 31 de desembre de 1997.
  
El conveni s'entendrà prorrogat per successius períodes anuals, llevat que siga denunciat per una de les parts, què, com a mínim, haurà de comunicar-ho a l'altra amb dos mesos d'antelació a l'inici del curs escolar.
  
Les parts d'aquest conveni estan d'acord amb el seu contingut, i perquè així conste i com a prova de conformitat, el signen per triplicat en el lloc i la data damunt indicats.
  
El conseller de Cultura, Educació i Ciència,
  
Francisco E. Camps Ortiz
  
El president de la Confederació Independent de la Xicoteta i Mitjana Empresa Valenciana (L'Empresarial),
  
Vicente Montaner Agustí